*Velja govorjena beseda.*

***Prof. dr. Darja Zorc-Maver***

Spoštovani rektor prof. dr. Ivan Svetlik, spoštovana prorektorica in prorektorji, spoštovane dekanje in dekani, redne profesorice in profesorji ter vsi zbrani.

Zahvaljujem se rektorju za izkazano čast, da nagovorim vse prisotne na današnji slavnostni podelitvi nazivov novim rednim profesoricam in rednim profesorjem Univerze v Ljubljani. Za vsakega izmed vas je to pomemben osebni dosežek, ki je plod večletnega vztrajnega znanstveno-raziskovalnega dela. S tem ste se uvrstili med najbolj uspešne znanstvenike Univerze v Ljubljani.

Izvolitev v naziv redna profesorica, redni profesor pomeni več suverenosti, hkrati pa prav tako več odgovornosti do akademske skupnosti kolegic in kolegov, študentk in študentov in nenazadnje do celotne družbe.

Živimo v času hitrih družbenih sprememb, kjer je naloga intelektualca v tem, da se aktivno odziva na družbena vprašanja časa in s tem na različnih področjih prispeva k družbi znanja, družbi solidarnosti in tolerantnega sobivanja. Znanje nikoli ne sme biti samo sebi namen, zaprto v slonokoščeni stolp, ampak mora prispevati k bolj pravični in humani družbi. Včasih je nova spoznanja težko prevesti v javne politike in s tem prispevati k javnemu dobremu. Tu je potrebno veliko volje in vztrajnosti, da dosežemo spremembe.

Univerza v Ljubljani je v svetovnem in slovenskem merilu poznana in cenjena po svoji odličnosti. K temu ste prav tako prispevali vi z vašimi mednarodnimi dosežki. Prav je, da tudi vnaprej posvečate posebno skrb širjenju vaših spoznanj v slovenskem in mednarodnem prostoru. Zavedanje, da ste prejeli dediščino znanja od svojih profesoric in profesorjev, naj vas zavezuje, da le to nesebično delite naprej.

Drage profesorice in profesorji. Da ste dosegli ta najvišji naziv, pomeni, da je v vas intimna notranja želja po odkrivanju, raziskovanju še neznanega, ki vas žene naprej. Izvolitev v najvišji naziv zato ne pomeni konec neke poti, ampak priložnost, da v družbi s svojim delom pustite oseben odtis, ki bo zaznamoval tudi prihodnje rodove. Ne ustrašite se odgovornosti in svobode, ki ste ju pridobili. Skušajte ju izkoristiti za vaše nove podvige in dosežke.

Prenašanje in soustvarjanje novih načinov razmišljanja s študenti je tisti del pedagoškega procesa, ki pomeni nujno nadaljevanje vašega znanstveno-raziskovalnega dela ali kot je rekel Henry Adams: ”*Velik učitelj se dotika večnosti; nikoli ne moremo vedeti, kje se zaključi njegov vpliv”.*

Dovolite mi, da vam ob koncu še enkrat čestitam ob vaši izvolitvi in vam zaželim plodno in ustvarjalno znanstveno-raziskovalno in pedagoško delo. Zaključujem z besedami Francisa Bacona, ki veljajo tako na osebni kot na družbeni ravni: *“Suverenost človeka je v znanju”.* Torej, bodite suvereni!